Plaasmoorde: Jagtersvereniging reageer ná video | Maroela Media
Plaasmoorde: Jagtersvereniging reageer ná video
Die Suid-Afrikaanse Jagters-en-Wildbewaringsvereniging (SA Jagters) het Donderdag gesê hy ondersteun geen oproep tot burgerlike ongehoorsaamheid wat spruit uit 'n vlaag plaasaanvalle en -moorde oor die afgelope tyd in die land nie.
Dit volg nadat 'n video van Marius Barnard, besturende direkteur van Eric Barnard Meubels in Pretoria, wyd op sosialemediaplatforms, waaronder die onderneming se Facebook-blad, gedeel word waarin hy met 'n geweer, 'n pistool en 'n Bybel voor hom sit.
In die video stel hy homself voor en sê: "Daar is twee opsies wat ons op hierdie oomblik in ons land het om al hierdie moord en roof en doodslag tot 'n einde te bring.
"Die eerste ene is om met 'n gewapende stryd te begin. Baie van ons het wapens. Ons het dit tot ons beskikking, maar die volk van Israel het nooit opgetree alvorens hulle nie eers die Here geraadpleeg het nie. Die tweede oplossing is om eers met hierdie boek te begin, wat die Bybel genoem word, en daar kry ons 'n paar versies wat baie duidelik vir ons sê wat om te doen."
Hy lees voor uit Jesaja 56: "So sê die Here: Laat reg geskied, doen reg, want die verlossing wat Ek bring, is al aan die kom, en die redding wat Ek bewerk, gaan nou geopenbaar word."
Hy sê dan "genoeg is genoeg" en doen 'n beroep op almal "as 'n boerevolk" om Saterdag 28 Oktober om 12:00 vir twee minute te bid om God vir leiding te vra. "Ons moet eers vir God vra wat Hy wil hê ons moet doen voordat ons enigiets anders verder aanpak."
Die video volg ná Dinsdag se moord van Joubert Conradie (47), 'n druiweboer van die Klapmuts-omgewing in die Wes-Kaap. Chris Loubser, Conradie se vriend, het daarna in 'n hartroerende video 'n beroep op die publiek gedoen om Maandag swart aan te trek ter ondersteuning van die land se boere. Vele mense het hulle tot sosiale media gewend om optrede te eis.
Fred Camphor, uitvoerende hoof van SA Jagters, het Donderdag in 'n verklaring die vereniging gedistansieer van alle video's wat op sosiale media gedeel word wat Suid-Afrikaners versoek om wapens op te neem in die stryd teen plaasaanvalle en -moorde.
Camphor het na Barnard se video as 'n voorbeeld verwys en bevestig Barnard is 'n lid van die vereniging en dra ook in die video 'n hemp met SA Jagters se embleem op.
"Ons is baie bekommerd oor die toename in gewelddadige aanvalle op die landbougemeenskap en op boere, soos die onlangse misdaadstatistieke duidelik aandui," het Camphor gesê. "Ons simpatiseer met die plaasgemeenskap, boere en almal wat op plase woon. Baie boere is ook lede van SA Jagters. Ons ondersteun hulle en is bekommerd oor hul welstand."
Camphor het gesê die vereniging onderskryf geensins weerwraakaanvalle nie, maar beklemtoon dat die Suid-Afrikaanse polisie ernstig moet optree om enige vorm van geweldsdade in die landbougemeenskap te bekamp.
"SA Jagters respekteer die wet en moedig sy lede ook aan om dit te doen. Ons gedragskode verwys spesifiek na die nakoming van die land se wette en veral wetgewing wat van toepassing is met betrekking tot die besit en gebruik van vuurwapens."
Camphor het aan Maroela Media gesê hy het intussen met Barnard in verbinding getree. "Hy het reeds skriftelik om verskoning gemaak dat hy die vereniging by sy boodskap betrek het deur die hemp toevallig te dra. Hy het gesê die hoofdoel van sy boodskap is dat almal Saterdag saam sal bid vir leiding. Aanvanklik lyk dit asof hy oënskynlik openbare ongehoorsaamheid aanhits, maar as 'n mens weer daarna kyk, kan 'n mens sien hy versoek mense om vir leiding te bid," het Camphor gesê.
Hy het gesê die vereniging het die verskoning aanvaar en oorweeg nie verdere stappe nie.
plaasaanvalle SA Jagters
'95-Wêreldbekerrugbyspan vra oomblik van stilte
NWU bly 'n voorstander vir veeltaligheid
Is dit nie werklik tyd nie?…Waarom moet ons vir alles verskoning vra terwyl daar DAAGLIKS van ons mense vermoor word?………..Dit sal eenvoudig aanhou….
Ons almal glo aan gebed en genade maar sonder gehoorsaamheid aan YHWH se Woord is dit Ikabod met ons
Stem saam maar hoekom het 'n mens n vuurwapen om jouself te verdedig en dit is presies wat gaan gebeur as ons boere aanhou om vermoor te word terwyl hulle vir die vyand kos gee wat hulle aanval.
Die man het geensins gese dat die boerevolk wapens moet opneem nie. Hy se duidelik in die video dat ons God om hulp moet vra – miskien was dit nie die beste idee om met 'n aanvalsgeweer te sit en die boodskap oor te dra nie maar tenspeite daarvan was sy boodskap duidelik – bid en God sal leiding gee.
Ai ons ou nasie ..kan maar net nie saamstaan nie. Moet altyd hoed in die hand skuus se. Mag mos nie standpunt inneem nie. Nog n boer Sal moreoggend heel waarskynlik dood wees .